Informații privind respondentul
Nume:…….
Instituția:……..

Chestionar privind administraţia publică locală a municipiului Bucureşti

În scopul elaborării opţiunilor referitoare la organizarea şi funcţionarea administraţiei publice locale a municipiului Bucureşti, vă rugăm să selectaţi, prin încercuire, răspunsurile pe care le consideraţi adecvate pentru fiecare din aspectele enumerate mai jos. Vă rugăm să selectaţi câte o singură opţiune la fiecare întrebare, cu excepţia celor pentru care sunt permise răspunsuri multiple.
La finalul chestionarului, vă rugăm să adăugaţi comentarii sau observaţii, dacă este cazul.

1.	Care consideraţi că este modelul de organizare administrativ-teritorială adecvat pentru municipiului Bucureşti?
a.	Municipiul este împărţit în subdiviziuni administrativ-teritoriale, denumite sectoare, al căror număr este stabilit prin lege;
b.	Municipiul este împărţit în subdiviziuni administrativ-teritoriale, denumite sectoare, al căror număr este stabilit prin hotărâre a consiliului general;
c.	Municipiul nu are subdiviziuni administrativ-teritoriale, dar are posibilitatea stabilirii, prin hotărâre a consiliului general, a unui număr de zone funcţionale (posibil de denumit sectoare) în scopul furnizării serviciilor publice de interes local.
2.	Care este cel mai bun mod de a realiza delimitarea teritorială a sectoarelor municipiului Bucureşti (în cazul selectării opţiunilor a. şi b. la întrebarea anterioară)?
a.	Prin hotărâre a Guvernului;
b.	Prin hotărâre a consiliului general, după consultarea autorităţilor administraţiei publice locale de la nivel de sector;
c.	Prin hotărâre a consiliului general.
3.	Care ar trebui să fie autorităţile administraţiei publice locale din municipiul Bucureşti?
a.	La nivelul municipiului, un primar general şi un consiliu general; la nivelul sectoarelor, câte un primar şi un consiliu local.
b.	La nivelul municipiului, un primar şi un consiliu general; la nivelul sectoarelor nu există autorităţi ale administraţiei publice locale.
4.	Cum ar trebui alese autorităţile administraţiei publice locale din municipiul Bucureşti?
a.	Vot direct pentru primarul general, primarul de sector, consiliul general şi consilii locale.
b.	Vot direct pentru primarul general, consiliul general şi consilii locale; vot indirect pentru primarii de sector.
c.	Vot direct numai pentru primarul general şi consiliul general.
5.	Cum consideraţi că ar trebui să fie repartizate competenţele în vederea furnizării serviciilor publice de interes local?
a.	Prin lege, municipiul şi sectoarele au competenţe reglementate și alocate separat. Autorităţile locale de la nivelul municipiului pot delega din competenţele proprii autorităţilor administraţiei publice locale de la nivelul sectoarelor; acestea se exercită în condiţiile actului administrativ de delegare.
b.	Prin lege, competenţele sunt ale municipiului, cu precizarea expresă că anumite competenţe sunt exercitate de autorităţile administraţiei publice locale de la nivelul sectoarelor, prin delegare în condiţiile legii. Consiliul general poate delega alte competenţe autorităţilor administraţiei publice locale de la nivelul sectoarelor; acestea se exercită în condiţiile actului administrativ de delegare.
c.	Prin lege, competenţele sunt numai ale municipiului, iar primarul şi consiliul general sunt responsabili de exercitarea lor. Realizarea unor competenţe se poate face la nivelul sectoarelor, prin intermediul unor structuri instituționale subordonate autorităţilor administraţiei publice locale de la nivelul municipiului.
6.	Care ar trebui să fie liniile directoare ale relaţiilor dintre autorităţile administraţiei publice locale din municipiul Bucureşti?
a.	Autorităţile administraţiei publice locale de la nivelul municipiului şi sectoarelor acţionează separat pentru realizarea competenţelor fiecăreia şi colaborează punctual în probleme considerate de interes comun.
b.	Autorităţile administraţiei publice locale de la nivelul municipiului stabilesc şi implementează măsurile necesare pentru realizarea competenţelor proprii prevăzute de lege. Autorităţile administraţiei publice locale de la nivelul sectoarelor acţionează pentru realizarea competenţelor delegate sub coordonarea autorităţilor administraţiei publice locale de la nivelul municipiului.
c.	Autorităţile administraţiei publice locale de la nivelul municipiului stabilesc şi implementează măsurile necesare pentru realizarea competenţelor prevăzute de lege. O parte din competenţe pot fi implementate la nivelul sectoarelor, prin intermediul unor structuri instituționale subordonate autorităţilor administraţiei publice locale de la nivelul municipiului.
7.	În cazul în care aţi selectat opţiunea a. la întrebarea anterioară, care ar fi forumul adecvat pentru realizarea colaborării dintre autorităţile administraţiei publice locale de la nivelul municipiului şi sectoarelor? 
(pot fi selectate mai multe răspunsuri)
a.	Comitete tehnice pe domenii de activitate, alcătuite din personal responsabil din aparatele de specialitate sau instituţiile publice de interes local.
b.	Un comitet executiv comun al primarilor şi altul deliberativ alcătuit din consilieri generali şi locali.
c.	Şedinţe periodice comune ale tuturor autorităţilor deliberative, la care să ia parte şi primarii.
8.	Care consideraţi că ar trebui să fie regimul actelor administrative emise/adoptate de autorităţile administraţiei publice locale de la nivelul municipiul Bucureşti?
a.	Actele administrative emise/adoptate de autorităţile administraţiei publice locale de la nivelul municipiului şi sectoarelor în exercitarea competenţelor proprii sunt supuse controlului de legalitate al prefectului, conform Constituţiei. Actele administrative ale autorităţilor administraţiei publice locale de la nivelul sectoarelor, emise/adoptate în vederea exercitării competenţelor delegate, respectă condiţiile prevăzute de actul administrativ de delegare. Toate actele administrative emise/adoptate se publică în Monitorul Oficial al Municipiului Bucureşti.
b.	Actele administrative emise/adoptate de autorităţile administraţiei publice locale de la nivelul municipiului în exercitarea competenţelor stabilite prin lege sunt supuse controlului de legalitate al prefectului. Actele administrative ale autorităţilor administraţiei publice locale de la nivelul sectoarelor sunt emise/adoptate în condiţiile specificate de lege sau de actul administrativ de delegare şi sunt supuse controlului de legalitate al prefectului.
c.	Actele administrative emise/adoptate de autorităţile administraţiei publice locale de la nivelul municipiului în exercitarea competenţelor stabilite prin lege sunt supuse controlului de legalitate al prefectului.
9.	Care consideraţi că ar trebui să fie reglementările principale referitoare la monitorizarea şi raportarea performanţei în furnizarea serviciilor publice de interes local?
a.	Primăria municipiului şi primăriile sectoarelor raportează independent indicatori de performanţă în furnizarea serviciilor publice de interes local şi le publică pe portalurile proprii de internet.
b.	Primăria municipiului şi primăriile sectoarelor raportează separat indicatori de performanţă care se consolidează de către Primăria municipiului la nivelul municipiului şi se publică pe portalul de internet al acestuia.
c.	Primăria municipiului colectează indicatori de performanţă de la toţi furnizorii de servicii publice de interes local, inclusiv din sectoare, şi îi publică pe portalul de internet al municipiului.
10.	Cum consideraţi că ar trebui să fie reglementate relaţiile autorităţilor administraţiei publice locale din municipiul Bucureşti cu terţii?
a.	Autorităţile administraţiei publice locale de la nivelul municipiului şi sectoarelor angajează relaţii cu terţii, în numele municipiului, în vederea realizării competenţelor proprii atribuite prin lege. Sectoarele angajează relaţii cu terţii, în numele municipiului, în vederea realizării competenţelor delegate numai în limitele actului administrativ de delegare.
b.	Autorităţile administraţiei publice locale de la nivelul municipiului angajează relaţii cu terţii, în numele municipiului, în vederea realizării competenţelor atribuite prin lege. Sectoarele angajează relaţii cu terţii, în numele municipiului, în vederea realizării competenţelor delegate numai în limitele legii sau ale actului administrativ de delegare.
c.	Numai autorităţile administraţiei publice locale de la nivelul municipiului angajează relaţii cu terţii, în numele municipiului, în vederea realizării competenţelor atribuite prin lege.
11.	Care ar trebui să fie regimul aplicabil instituţiilor publice de interes local subordonate autorităţilor administraţiei publice locale din municipiul Bucureşti?
a.	Municipiul şi sectoarele pot înfiinţa instituţii publice de interes local pentru realizarea competenţelor stabilite prin lege. Sectoarele pot înfiinţa instituţii publice de interes local pentru realizarea competenţelor delegate numai în condiţiile actului administrativ de delegare.
b.	Municipiul poate înfiinţa instituţii publice de interes local pentru realizarea competenţelor stabilite prin lege. Sectoarele pot înfiinţa instituţii publice de interes local pentru realizarea competenţelor delegate numai în condiţiile legi şi/sau ale actului administrativ de delegare.
c.	Numai municipiul poate înfiinţa instituţii publice de interes local pentru realizarea competenţelor stabilite prin lege.
12.	Care consideraţi că ar trebui să fie condiţiile de aprobare a iniţiativelor de asociere în numele municipiului Bucureşti?
a.	Consiliul general şi consiliile locale ale sectoarelor pot aproba acorduri de asociere în numele municipiului în vederea realizării competenţelor stabilite prin lege. 
b.	Consiliul general aprobă acordurile de asociere în numele municipiului. Sectoarele se pot asocia, în numele municipiului, numai cu delegare expresă din partea consiliului general.
c.	Numai consiliul general aprobă acordurile de asociere în numele municipiului.
13.	Care consideraţi că ar trebui să fie condiţiile referitoare la înfiinţarea societăţilor comerciale sau participarea la capitalul social al acestora?
a.	Consiliul general şi consiliile locale ale sectoarelor pot aproba, în numele municipiului, înfiinţarea societăţilor comerciale sau participarea la capitalul social al acestora în vederea realizării competenţelor stabilite prin lege.
b.	Consiliul general poate aproba, în numele municipiului, înfiinţarea societăţilor comerciale sau participarea la capitalul social al acestora. Sectoarele pot înfiinţa sau participa la capitalul social al societăţilor comerciale, în numele municipiului, numai cu delegare expresă din partea consiliului general.
c.	Numai consiliul general aprobă înfiinţarea societăţilor comerciale sau participarea la capitalul social al acestora.
14.	Care consideraţi că ar trebui să fie condiţiile referitoare la aprobarea strategiilor sectoriale aferente competenţelor autorităţilor administraţiei publice locale din municipiul Bucureşti?
a.	Consiliul general şi consiliile locale ale sectoarelor aprobă strategii sectoriale în vederea realizării competenţelor stabilite prin lege. Consiliile locale ale sectoarelor pot aproba strategii sectoriale în vederea realizării competenţelor delegate numai în condiţiile actului administrativ de delegare.
b.	Consiliul general aprobă strategii sectoriale în vederea realizării competenţelor stabilite prin lege. Consiliile locale ale sectoarelor pot aproba strategii sectoriale în vederea realizării competenţelor delegate numai în condiţiile legii şi/sau ale actului administrativ de delegare.
c.	Numai consiliul general aprobă strategii sectoriale în vederea realizării competenţelor stabilite prin lege.
15.	Care consideraţi că ar trebui să fie condiţiile referitoare la implementarea proiectelor finanţate din fonduri externe nerambursabile?
a.	Municipiul şi sectoarele (în numele municipiului) pot încheia contracte de finanţare a unor proiecte din fonduri externe nerambursabile în vederea realizării competenţelor stabilite prin lege. Sectoarele pot încheia contracte de finanţare a unor proiecte din fonduri externe nerambursabile în vederea realizării competenţelor delegate numai în condiţiile actului administrativ de delegare.
b.	Municipiul poate încheia contracte de finanţare a unor proiecte din fonduri externe nerambursabile în vederea realizării competenţelor stabilite prin lege. Sectoarele pot încheia contracte de finanţare a unor proiecte din fonduri externe nerambursabile în vederea realizării competenţelor delegate numai în condiţiile actului administrativ de delegare.
c.	Numai municipiul încheie contracte de finanţare a unor proiecte din fonduri externe nerambursabile în vederea realizării competenţelor stabilite prin lege.
16.	Care consideraţi că ar trebui să fie structura bugetară locală optimă a municipiului Bucureşti?
a.	Municipiul are buget local, iar sectoarele bugete locale. Acestea se aprobă separat de autorităţile deliberative respective. 
b.	Municipiul are buget local, aprobat de consiliul general, iar sectoarele bugete proprii. Proiectele bugetelor sectoarelor se elaborează de primarii sectoarelor, împreună cu primarul general, şi se aprobă de către consiliul general.
c.	Municipiul are buget local, aprobat de consiliul general. Activităţile realizate la nivelul sectoarelor se finanţează prin transferuri din bugetul local al municipiului.
17.	Ce tip de ordonatori de credite ar trebui să fie primarii din municipiul Bucureşti?
a.	Primarul general si primarii de sector sunt ordonatori principali de credite.
b.	Primarul general este ordonator principal de credite. Primarii de sector sunt ordonatori secundari de credite.
c.	Primarul general este ordonator principal de credite. La nivel de sector există ordonatori terţiari de credite.
18.	Ce regim ar trebui să aibă veniturile din impozite locale pe proprietăţi (clădiri, terenuri şi autovehicule)?
a.	Sunt venituri ale municipiului, dar alocate, prin lege, bugetelor sectoarelor. Se pot partaja, prin lege, cu bugetul local al municipiului.
b.	Sunt venituri ale bugetului local al municipiului. 
19.	Cum ar trebui realizată administrarea impozitelor şi taxelor locale?
a.	Municipiul şi fiecare sector au entităţi specializate în administrarea impozitelor şi taxelor locale. Bazele de date se gestionează la nivelul municipiului.
b.	Există o singură entitate municipală specializată în administrarea impozitelor şi taxelor locale, în subordinea autorităţilor locale de la nivelul municipiului, cu filiale organizate la nivelul sectoarelor.
c.	Există o singură entitate specializată în administrarea impozitelor şi taxelor locale, organizată la nivelul municipiului.
20.	Ce regim ar trebui să aibă veniturile din subvenţii de la bugetul de stat, cote şi sume defalcate din unele venituri ale bugetului de stat?
a.	Se alocă separat, prin lege, bugetelor municipiului şi bugetelor sectoarelor.
b.	Se alocă unitar, prin lege, bugetului local al municipiului. Resursele necesare finanţării competenţelor delegate autorităţilor administraţiei publice locale de la nivelul sectoarelor se repartizează bugetelor acestora prin transferuri din bugetul local al municipiului.
c.	Se alocă municipiului şi sunt venituri ale bugetului local al acestuia.
21.	Cum ar trebui să fie contractată datoria publică locală?
a.	Datoria publică locală se contractează separat, în numele municipiului, cu aprobarea consiliului general şi, respectiv, a consiliilor locale ale sectoarelor. Gradul de îndatorare se calculează prin raportare la fiecare buget în parte.
b.	Datoria publică locală directă se contractează numai cu aprobarea consiliului general şi de către primarul general. În cazul sectoarelor, consiliul general poate garanta contractarea datoriei publice de către acestea. Gradul de îndatorare se calculează prin raportare la bugetul local al municipiului.
c.	Datoria publică locală se contractează numai de către autorităţile administraţiei publice locale de la nivelul municipiului. Gradul de îndatorare se calculează prin raportare la bugetul local al municipiului.
22.	Cum ar trebui să fie aprobate investiţiile şi programele de investiţii?
a.	Consiliul general şi consiliile locale ale sectoarelor aprobă investiţii şi programe de investiţii, în condiţiile legii, în vederea realizării competenţelor proprii. În cazul competenţelor delegate, consiliile locale ale sectoarelor aprobă investiţii în condiţiile actului administrativ de delegare.
b.	Consiliul general aprobă investiţii şi programe de investiţii, în condiţiile legii, în vederea realizării competenţelor proprii. În cazul competenţelor delegate, consiliile locale ale sectoarelor aprobă investiţii şi programe de investiţii în condiţiile actului administrativ de delegare.
c.	Consiliul general aprobă programe de investiţii, în condiţiile legii, în vederea realizării tuturor competenţelor la nivelul municipiului.
23.	Cum ar trebui să fie realizată administrarea patrimoniului municipiului?
a.	Administrarea patrimoniului se realizează, în numele municipiului, separat de către autorităţile administraţiei publice locale de la nivelul municipiului şi sectoarelor în vederea exercitării competenţelor stabilite prin lege. În cazul competenţelor delegate, autorităţile administraţiei publice locale din sectoare administrează patrimoniul în condiţiile actului administrativ de delegare a competenţelor.
b.	Administrarea patrimoniului se realizează, în numele municipiului, de către autorităţile administraţiei publice locale de la nivelul municipiului. În cazul competenţelor delegate, autorităţile administraţiei publice locale din sectoare administrează patrimoniul în condiţiile actului administrativ de delegare a competenţelor.
c.	Administrarea patrimoniului se realizează, în numele municipiului, de către autorităţile administraţiei publice locale de la nivelul municipiului.

Dacă doriți să faceți observații sau comentarii: